依韻和集英殿秋宴
作者：梅堯臣
朝代：宋

paragraphs: 殿幄陳金石，宮梧集鳳凰。
侍臣嚴虎帳，法衮被龍章。
九穀初登稔，羣黎共樂康。
宴盤犀作鎮，舞綴錦成行。
玉椀盛冰滑，紗籠奏饌凉。
廡深容小語，槐密漏微陽。
庭立衛兼霍，坐尊蕭與張。
清塵汲瑶井，泛宇藹天香。
獸躍緣橦地，旗開踏鞠場。
樓傳紅幘唱，簾隠內家粧。
鴟攫曾無彈，蜂來悞有芳。
門傍銅鑄馬，帝所翠爲觴。
萬國趨王會，諸公佩水蒼。
螭頭左史筆，陛楯半更郎。
雅著明時樂，需言盛德光。
添花慕平一，賜菊異元常。
身已陪多士，心寧媿下鄉。
薄才何所補，歌詠播殊疆。